- Matiu
- <
- 10
- >

10
Abatꞌtoono ebe, ewubu ane abal
(Mak 3:13-19; Luk 6:12-16)
1 Jisos kehm lungu abatꞌtoono ebe, ewubu ane abal tv elne, kehm kake bo nsahm re bo kam ane abi atohko yehke, fere lim ane, bo nob elkohn eyam abehng abehng. 2 Abing abatiingetib ewubu ane abal nya a. Ngbokambang, Saimon ji bo jo lung-e re Pita, go Andru mmonannyehn, go Jems ji mmon a Sibidi, a Jon ji mmonannyehn Jems, 3 go Filip, Batolomi, Tomos, go Matiu nkokatak, Jems ji mmon Alfeus, a Lebeus ji bo jo lung-e re Tadeus, 4 a Saimon ji jo seb re ejahbe eje lohng go elwo ni aneb Rom, go Judas Iskariot ji gungu Jisos.
Eltum ni abatꞌtoono Jisos song lim
(Mak 6:7-13; Luk 9:1-6)
5 Re Jisos kehm tumu ewubu ane abal bao, á tubu bo elle re, “Kana je ajahbe nya ane ba ki li Jus, a ajahbe Samaria. 6 Songen goji ejoro bi Israel bi ma tan.*10:6 Mat 15:24; Elt 13:46 7 Song bungen alum Esowo re, ‘Etul bi Esowo ebkabbe.’ 8 Limen aneb ayam, bo nob, wahn lim aneb abili, bo nob, fere nyahme akvne go elkv, fere kam ane abi atohko yehke.
“Ana n ka-n mbol mbol, tob kaan go mbol mbol.†10:8 Elt 20:33; 1 Pit 5:2 9 Kana fili agul, a asilva, jol kana kak apene go egahne abam fili. 10 Kana fili abam efilibo, fere fili mbomo ebal ebal, a akpaketa, a nti efilibo. Tibre nlimeltum fꞌfuumu re á bel nsol alehke.‡10:10 Luk 22:35; 1 Kor 9:4-15
11 “Ejahbe ajehng ajehng ji ń lꞌsong rehng, afi jolo egburu ejahbe, afi jolo mmojahbe no nse, seben nne no bahke kahne re, eltum enahne ni nno ni. Kangen a ne o tete wahn tahm ejahbe jio. 12 Ń lꞌyange go etahk nne, kaken bo nnyo. 13 Ane bao lꞌvvr-n, nong, elkoono ni ń kpi no jol a bo. Bo tohko fere vvr-n, elkoono ni ń kpi no bahke feere, ba tob-n. 14 Nne awohng awohng no tohk-n vvrv, kꞌwuungu atung go egahne alum, afi fere jolo ejahbe, tahmen edi jio, wahn kum ebtohko go egahne akpade.§10:14 Elt 13:51 15 Etingitingi, n kp-n tongo re, Go efung elam, elam ji ejahbe jio bahke bibi sehnge ji Sodom, a Gomorra.*10:15 Mat 11:24
Ebnohko bi kpꞌbake
(Mak 13:9-13; Luk 12:11-12)
16 “Anv, n kp-n tumu ana ejoro tv go ellong abi enyam. Jo bangen ana enyo, wahn fere jol ana mbehl nyi kil jo lim ebi ejum ajehng ajehng.†10:16 Rom 16:19 17 Jo gberen! Tibre ane bahk-n jo kak go esub, fere jo dv-n go bo a ntahk ero.
18 “Bo bahke jo ko-n, song yiimi go esamahr atubesi, a atul tib go egame esi. Nsol nyia nyi bahk-n jo lim, eji ń lꞌjo yiim-m ntianse go bo esamahr, a esamahr ane bako ba ki nyi Esowo.‡10:18 Elt 25:23; 27:24 19 Bo lꞌkak-n go esub, kana jo tiiri bada nsol nyi ḿ bahke bungu, jol ana ḿ bahke bꞌbung. Tibre ngare nyio bo bahk-n kake alum nya ḿ bahke bungu. 20 Tibre alum nya ḿ bahke bungu, nyanyahne sang, bahke lohngo goji Etohko ji Nso ejahne ji kpꞌbungu go egahne atahng.§10:20 Elt 4:8,13
21 “Abonanyehn nne bahke jo yake abonanyehn ka re bo wul. Babnde nne bahke tob jo yake abon ebo ka re bo wul. Abon bahke jo kpiidi kuumu babnde, jo jabbe bo ka, bo wul. 22 Nne awohng awohng bahke jo ko-n ekv tib go egama mbing. Nne no lꞌkpuumu tete rehng go esꞌkohro, ye wo bahke bele eltahre.
23 “Bo lꞌnohk-n go ejahbe jehko, been, song ejahbe jehko. Tibre etingitingi, n kp-n tongo re, Ń nehm ma tiki lim eltum go ajahbe Israel kpee mal, tete Mmon no nne feere ba.
24 “Nne no kpꞌkpili kpehme gbal sehnge ntꞌtibi ewe. Nlokeltum kpehme gbal sehnge nde.*10:24 Luk 6:40 25 Nobo re nne no kpꞌkpili tob taame go eyebatahng jol ana ntꞌtibi ewe. Nobo re nlokeltum taame, jol ana nde. Nfontahk, bo lꞌlung-e re ntul a nnehm, bahke limi renan, bo kꞌtob lung ane ebe ano?†10:25 Jon 15:20
Nne awo fuumu re nne fahl-e?
(Luk 12:2-7)
26 “Kana jo fahl ane! Ejum ajehng ajehng limm, ji bo bulu no, ji Esowo lꞌkꞌlennge. Ejum ajehng ajehng limm, ji bo behre no, ji ane lꞌkꞌkahn.‡10:26 Rom 2:16 27 Ejum ji n kp-n tongo a mbehr mbehr, ḿ bahke bungu gbul gbul gbuul. Ji m bungu go awꞌwa tong-n, ḿ bahke bungu go elkab ane.
28 “Kana jo fahl ane ba kpo wul ngubjing, ba lꞌkꞌma wul etohko. Fahlen ye jio ji bahke ma rannge etohko, a ngubjing go ellulagun.§10:28 Jems 4:12 29 Nne li ma gunu nruk ebal go are, ka mpene. Abehng abehng limm, bi bahke gboko go ndi, sehngem re no, Nso ejahne taame na. 30 Wahn, alv enyahne kpee nya li go egahne asi, bobfange. 31 Kana kpe fahl! Wahn ba ga lub sehnge nruk gbalee.
Ana nne bahke jo yiimi ntianse ka Jisos
(Luk 12:8-9)
32 “Fvfo, nne awohng awohng no lꞌyiimi ntianse ka-m go esamahr ane, ye wo fvfo, m bahke tob yiimi ntianse ka-e go esamahr bi Nsoo no li go ejahbetul. 33 Nne awohng awohng no lꞌten-m go esamahr ane, ye wo fvfo, m bahk-e tob ten go esamahr bi Nsoo no li go ejahbetul.
Elkoono sang, ekahngkahng bi
(Luk 12:51-53; 14:26-27)
34 “Kana tir re, n ko elkoono ba a ni go njini nyia.*10:34 Jon 14:27 M baam re me n ko elkoono ba a ni, m ba re me n ko ekahngkahng ba a bi.†10:34 Hib 4:12 35 M ba re ‘mmon fere kpiidi kuumu nde, mmon no nkal kpiidi kuumu nnyehn, nkal a nne kpiidi kuumu nnyehn nlum. 36 Nne, ane ebe ba bahke fere jol anebekv ebe.’ 37 Nne no nde, afi jolo nnyehn, bo lꞌkor-e sehnge me, á fuumem a name. Nne no abon ebe lꞌkor-e sehnge me, á fuumem a name.‡10:37 Luk 14:26 38 Nne awohng awohng no tohko rod ekros eje, tahm toon-m, á fuumem a name. 39 Nne no lꞌgare re á tahre elkpin ene, á bahke tane na elkpin ene. Nne no lꞌtane elkpin ene tib go egame esi, á bahke tahre na elkpin ene.§10:39 Jon 12:25
Eltuuru
(Mak 9:41)
40 “Nne no lꞌvvr-n, á vvrv me. Nne no lꞌvvr-m, á tob vvrv nne no tum-m no. 41 Nne no lꞌvvrv nnyehnamahr, tib eji á kahne re nnyehnamahr Esowo wo, á bahke bele eltuuru ana ni nnyehnamahr kpo bel. Nne no lꞌvvrv etingitingi nne tib á li go etingitingi, á bahke bele eltuuru ana ni etingitingi nne kpo bel. 42 Nne awohng awohng no lꞌka nne awohng go ellong abonse baa abon alahb re á wo, tib eji á kpꞌkahne re, ntꞌtoono ewame wo, á bahke bele eltuuru go etingitingi.”*10:42 Mat 25:40

- Matiu
- <
- 10
- >

*10:6 10:6 Mat 15:24; Elt 13:46

†10:8 10:8 Elt 20:33; 1 Pit 5:2

‡10:10 10:10 Luk 22:35; 1 Kor 9:4-15

§10:14 10:14 Elt 13:51

*10:15 10:15 Mat 11:24

†10:16 10:16 Rom 16:19

‡10:18 10:18 Elt 25:23; 27:24

§10:20 10:20 Elt 4:8,13

*10:24 10:24 Luk 6:40

†10:25 10:25 Jon 15:20

‡10:26 10:26 Rom 2:16

§10:28 10:28 Jems 4:12

*10:34 10:34 Jon 14:27

†10:34 10:34 Hib 4:12

‡10:37 10:37 Luk 14:26

§10:39 10:39 Jon 12:25

*10:42 10:42 Mat 25:40

© 2024 SCO