- Mbomannahb
- <
- 1
- >

Mbomannahb
1
Ana Esowo limi njini
1 Go mbomannahb Esowo limi elbung abola ndi. 2 Ndi jolo nnehme nehme, agburu alab bulu ndi kpee, a akpang enye jolem, al ahb bulu njini kpee, ejannge konngo edi ajehng ajehng, Etohko ji Esowo jo fonngo yannge go ero alahb ma bulu o kpee.
Ngbokambang Efung: Ellennge a ejannge
3 Esowo kehm bungu re, &lt;&lt;Nong ellennge jol&gt;&gt;, ellennge soro jol. 4 Esowo nyehne re ellennge nˈnob, á kehm yabe ellennge yehke go ejannge. 5 Esowo lungu ellennge re, &lt;&lt;Efung,&gt;&gt; fere lung ejannge re, &lt;&lt;Atv.&gt;&gt; Elgung jˈjol, efungfu jˈjol, owo jolo ngbokambang efung.
Etoono Efung: Ewuungu
6 Esowo kehm bungu re, &lt;&lt;Nong ewuungu jol yab alahb ma li go ero, a ma li ga ndi. 7 Ano wo Esowo limi ewuungu, yab alahb mako tv go ero, maka jol ga ndi. Ano wo jolo no. 8 Esowo kehm lungu ewuungu re, &lt;&lt;Elbung.&gt;&gt; Elgung jˈjol, efungfu jˈjol, owo biingi etoono efung.
Go nfung era: Agburu aya a ndi
9 Esowo kehm bungu re, &lt;&lt;Nong alahb ma li ga nla elbung temme feere edi anyehng, nong ndi nyi ma wum lohng.&gt;&gt; Ano wo jolo no. 10 Esowo lungu ndi nyi ma wum re, &lt;&lt;Ndi,&gt;&gt; fere lung alahb ma temme feere edi ajehng re, &lt;&lt;Agburu aya.&gt;&gt; Esowo nyehne re ebnob. 11 Esowo kehm bungu re, &lt;&lt;Nong nti a ajele jini go ndi, ajele nya kpo kab amohk, a nti nyi kpo kab akab, a amohk atahng, go nkohnankohn.&gt;&gt;Ano wo jolo no. 12 Nti a ajele kehm kehme eljini go ndi, ajele nya kpo kab amohk go nkohnankohn, a nti nyi kpo kab akab, a amohk atahng, go nkohnankohn. Esowo nyehne re ebnob. 13 Elgung jˈjol, efungfu jˈjol, bi biingi nfung era.
Go nfung eni: Njul, ebareka, a alonlo
14 Esowo kehm bungu re, &lt;&lt;Nong nsol nyi bahke jo ka ellennge jol go ewuungu, eji lˈyabe efung, a atv, nong jol elliingi ni bahke jo tib ngare*1:14 Ngare a edi jia, kpˈtibi bade ngara nnale, a ngare elum., afung, a nnya. 15 Nong bo jol nlennge go elbung, jo ka ellennge ga ndi. Ano wo jolo no. 16 Esowo kehm limi agburu nlennge na abal, ni ga gbal jo ya efung, ni ki ga gbal jo ya atv. Á tob limi alonlo. 17 Esowo bumu bo go elbung re ka ellennge ga ndi. 18 Eji lˈjo fili efung, a atv, fere yab ellennge a ejannge. Esowo nyehne re ebnob. 19 Elgung jˈjol, efungfu jˈjol, bi biingi nfung eni.
Go nfung elon: Nsahre, a nruk
20 Esowo kehm bungu re, &lt;&lt;Nong ajoobo enyam nya li go elkpin rur go alahb, nong nruk jol jo fonngo yannge go ero elbung.&gt;&gt; 21 Ano wo Esowo limi agburu enyamalahb, a ajoobo enyam elahb bi bahke ruru go alahb, go nkohnankohn, nruk jolo go nkohnankohn. Esowo kehm nyehne re ebnob. 22 Esowo kehm fuulu bo, fere bung re, &lt;&lt;Jelen, wahn jol go nfange, rur go alahb, nong nruk jel rur go njini.&gt;&gt; 23 Elgung jˈjol, efungfu jˈjol, bi biingi nfung elon.
Go nfung erakera: Enyam, a ane
24 Esowo kehm bungu re, &lt;&lt;Nong enyam jini go ndi, bi li nkohnankohn, atohkondi, a enyam bi kpo tohng ala go ndi, a enyam ekulugbe go nkohnankohn. Ano wo jolo. 25 Ano wo Esowo limi enyam ekulugbe, go nkohnankohn, atohkondi go nkohnankohn, a enyam bi kpo tohng ala go ndi go nkohnankohn. Esowo kehm nyehne re ebnob.
26 Esowo kehm bungu re, &lt;&lt;Nong wahr limen nne go egahre elfoongo, á jol ana wahr, nong bo jo fili nsahre nyi li go alahb, a nrur nyi kpˈfonngo go elbung, a atohkondi, bo tob jo fili njini kpee, a enyam bi kpo tohng ala go ndi.&gt;&gt; 27 Esowo kehm limi nne go ege elfoongo, go elfoongo ni Esowo ni á lim-e no. Á limi bo, nnenlum, a nnenkal. 28 Esowo kehm fuulu bo, fere tong bo re, &lt;&lt;Jolen wahn jel rur go njini, wahn jo fili. Jo fili nsahre nyi li go alahb, nruk, nyi kpˈfonngo go ero, a nnyam anyehng anyehng nyi kpˈjene go ndi.&gt;&gt; 29 Esowo kehm bungu re, &lt;&lt;M ma-n ka elkohn eljele anehng anehng ni kpo kab amohk, a eti ajehng ajehng ji kpo kab akab, a amohk go atahng, go njini kpee. Bahke jolo nsol alehke ka-n 30 Me ka elkohn ajele anyehng anyehng re jol nsol alehke ka enyam kpee bi li njini, a nruk kpee nyi kpˈfonngo go ero, a enyam bi kpo tohng ala go ndi, go ejum ajehng ajehng ji kpi elkpin. Ano wo jolo. 31 Esowo kehm seenge nsol kpee nyi á ma lim nyehn re ebnob sehng. Elgung jˈjol, efungfu jˈjol, bi biingi nfung erakera.

- Mbomannahb
- <
- 1
- >

*1:14 1:14 Ngare a edi jia, kpˈtibi bade ngara nnale, a ngare elum.

© 2024 SCO