- Rom
- <
- 15
- >

15
Jo koon atemtem
1 Wahr ji ma tahne go mbang nyi Esowo, nobo re wahr jo kaken ane ba kil tahne ebo. Nong, wahr kꞌjo lim ji bahke jo kor wahrfono antahng. 2 Ga nob re wahr jo lim ji bahke jo kor mmonanne ewahre, eji lꞌjo nob a ne, á fere gbal go mbang nyi Esowo.*15:2 1 Kor 9:19; 10:24-33 3 Tibre Kraist joom lim ji jo kor yefono antahng. Ana nwer Esowo bungu no, “Akuk nya bo jo su Esowo, nya nya ma fere gbo kuum-m.” 4 Tibre ejum ajehng ajehng ji bo nyono go nwer Esowo wuku wuku, bo nyono re, jo ka-r elle,†15:4 1 Kor 10:11 eji e lꞌbel ekunukpu tib go elkpuumu ni nwer Esowo kp-r tibi, a ekakeltim eje. 5 Nong, Esowo bi elkpuumu, bi kpo kak ane eltim, lim-n, wahn jol go elkoono atemtem, ana Kraist tibi no, 6 eji ń lꞌjo tehk Esowo wahn ane kpee nnyo nnyo amehng, ye ji li nde no Jisos Kraist ntul ewahre.
7 Fvfo, nobo re wahn jo ko atemtem, jang jang ana Kraist ko-n no, eji Esowo lꞌbel ellub. 8 Tibre n kp-n tongo re, Kraist bꞌba, ba jol nlokeltum no Jus,‡15:8 Mat 15:24; 20:28 eji lꞌtib re, Esowo li nkakesehk a nne, fere lim enyam bi á nyame tong babnso ejahre, 9 eji ane baka baka lꞌka Esowo ellub tib go ege a ndon. Ana nwer Esowo bungu no re,
“M bahk-a tehke go ellong ane baka baka,
fere yim ase,
jo tehk mbing enya.”
10 Nwer Esowo kpe bung re,
“Ane baka baka, belen eyebatahng a aneb Esowo!”
11 Nwer Esowo kpe bung re,
“Tehken Jehova, wahn ane baka baka kpee.
Nong, ane kpee tehk-e.”
12 Aisaya kpe bung re,
“Nlohk nyi Jesi bahke bake,
ye ji bo bahk-e mehle wahre re
á fili ane baka baka.
Ye wo, ane baka baka bahke jo kun-e ekpu.”
13 Nong, Esowo bi li nfono ekunukpu gohr-n ruru eyebatahng, a elkoono tib eji ḿ ma taame tv-e, eji ekunukpu ejahne lꞌjo gbal asongo tib go nsahm Etingi Etohko.
Ji wahnge wahng Pol nyono nwer nyia
14 Abonanee, mefono antahng kpꞌsahb kꞌkahn re, nnoobo ebrur go egahna ntim, a elkahne kpee, fvfo, ḿ bahke ma tob jo rehke atemtem. 15 Nwer nyia, n nyono esahb esahb, eji n lꞌbuum-n nsol nyimongo tib go nnoobo nyi Esowo ma-m ka re,§15:15 Rom 1:5 16 me n jol nlokeltum no Kraist Jisos ka ane baka baka. N kpꞌlimi eltum ana nlimajom, eji n kpꞌtiingi nnoobo etib bi Esowo re me n ko ane baka baka ba ka Esowo ana ayare nya Esowo bahke koko, nya Etingi Etohko ma lim re, jol eje eje ka Esowo.*15:16 Rom 11:13 17 Eji n li ajehng a Kraist, n li ma geere kak eltum ni n kpꞌlimi ka Esowo. 18 Tibre n nehme sahb bung ejumjum, sehngem ji Kraist ma-m ko lim, ji ji m bahke jo bung,†15:18 2 Kor 3:5 eji ane baka baka lꞌtaame tv Esowo, fere jo wuk-e, tib go nsol nyi n kpꞌbungu, fere jo lim. 19 Tibre Esowo ka-m nsahm re me n tib nliingi, fere lim akpokosi go nsahm nyio nyi Etingi Etohko.‡15:19 Elt 19:12-13 Owo n kehm tahme song tiingi nnoobo etib bi Kraist, tong nne awohng awohng, bomo go Jeusalem, woor song rehng Illirikum. 20 Ntir enyame ga li re, me n song tiingi nnoobo etib go adi nya bo kala kahn mbing nyi Kraist, eji n lꞌkꞌjol ana nne no kpo si kunu go nnahb ekahme nyi nne nondiki ma bum.§15:20 2 Kor 10:15-16
21 Ana nwer Esowo bungu no re,
“Ane ba, bo kala tꞌtong bo bada ne, bahke nyehne.
Ane ba kala wꞌwuk, bahke kahne.”
Ana Pol jo seb re á nyehn aneb ero ba jolo go Rom
22 Ejum ji ana, ji kpo kon-m elkpane re me n kꞌba go egahne. 23 Ebkang nnya tvv nyi m bomo elsebe re me m ba go egahne, ba nyehn-n, wo anv, eji eltum ename ma mal go ajang ajahbe nyaa, 24 me m bum re, m bahk-n nyehne, eji n kpꞌsehnge tahm go Spein.*15:24 Rom 1:10-13 N kpꞌbumu re, ḿ bahk-m song tv, ngare nyi m ma ba kang a nahne abon afung ntiil, fere bel eyebatahng.†15:24 1 Kor 16:6 25 Anv, n yahke ba eltahme go Jeusalem re me n song kak aneb Esowo ebo. 26 Tibre aneb ero ba li go Masedonia, a Akaya ebkor bo re bo tahb akpohko nya bo bahke kake aneb Esowo ba li go Jeusalem, ba li akpak.‡15:26 1 Kor 16:1-4; 2 Kor 8:1-4 27 Jo koro bo re bo lim ano. Etingitingi, bo kpi bo mbong. Eji ane baka baka ma tob bel elfuulu ebo ni etohko, li ka bo re bo tob kak Jus ebo go nsol nyehka nyehka. 28 Ngare nyi m ma lim ajehng ajehng mal, fere ka bo akpohko nyao, m bahke ba sehng go egahne, tahm go Spein.§15:28 Elt 19:21 29 N kpꞌkahne re, n lꞌba go egahne, m bahke bake a elfuulu ni Kraist kpee.
30 Abonanee, n kp-n gboongo, tib eji ń kpꞌkahne Jisos Kraist, Ntul ewahre, fere kahn elkoro ni Etingi Etohko kpo ka, re wahn jo nok, jo tob-m go ero akake ka Esowo, 31 eji Esowo lꞌtahr-m yehke go abo nya ane ba kala taame tv-e ba li go Judea, eji aneb Esowo ba li go Jeusalem lꞌko ekakebo ji m bahke bo ka go eyebatahng. 32 Owo m bahke kehm bake go egahne a eyebatahng, Esowo lꞌtaame, fere ba bel ekakeltim a nahne a nahne. 33 Nong, Esowo bi elkoono jol a nahne, wahn ane kpee. Emen.

- Rom
- <
- 15
- >

*15:2 15:2 1 Kor 9:19; 10:24-33

†15:4 15:4 1 Kor 10:11

‡15:8 15:8 Mat 15:24; 20:28

§15:15 15:15 Rom 1:5

*15:16 15:16 Rom 11:13

†15:18 15:18 2 Kor 3:5

‡15:19 15:19 Elt 19:12-13

§15:20 15:20 2 Kor 10:15-16

*15:24 15:24 Rom 1:10-13

†15:24 15:24 1 Kor 16:6

‡15:26 15:26 1 Kor 16:1-4; 2 Kor 8:1-4

§15:28 15:28 Elt 19:21

© 2024 SCO