- Jud
- <
- 1
- >

NWER NYI
JUD
1
1 Me Jud wo, ji li nlokeltum no Jisos Kraist, me ji li mmonannyehn Jems,*1:1 Mat 13:55 n kpꞌnyono nwer nyia tv ane ba Esowo ma lung bo, bo jio ji kpo kor Esowo Nsoo, bi ma-n kuuru bum Jisos Kraist.†1:1 Jon 17:6
2 Nong, Esowo kpe-n budu ndon enye gbalee, a elkoono, go elkoro.
Akimfahnge atꞌtibi
3 Akpondahme enyame, sahb kor-m kor re me n nyon tv-n bade eltahre ni e ma bel jang jang egom egom. Anv, me n seb kahn re, ga li re me n nyon nwer tv-n, nyi m bahk-n rehke re wahn nok ka etingitingi ji Esowo ma si yꞌyake kak ane ebe go ebo.‡1:3 Fil 1:27 4 Tibre egom ane bandiki ba Esowo kil jo lub bo, ebba roongo yel go ero.§1:4 Gal 2:4 Bobfere yaange nnoobo nyi Esowo ebahre, kpꞌtaame re ane jo famme yannge. Bobten Jisos Kraist Ntul ewahre no li ntubesi ewahre ntahngtahng. Esowo nyono wuku wuku re, bo bahke lehke ebi jio.
5 Jol eji ḿ ma kꞌkahn nsol nyia kpee, n kpꞌsebe re me m buum-n ana Jehova tahre abon Israel, yehke go ndi nyi Ijib. Eji ma kang, á rꞌrannge ane ba ki taame.*1:5 1 Kor 10:5 6 Babenjel fvfo ba ki ma tob kuuru etul ebo, eji bo ta nnyab, tahm adi ellene ebo sa, Esowo kꞌkak bo agbekobo nya bo lꞌkꞌma lohng go njinanjini, fere kpi bo kuuru go edi ejannge, kpꞌsiki egburu efung elam.
7 Sodom, a Gomorra,†1:7 2 Pit 2:6 a ajahbe nya jolo sennge bo kak jo limi eljini ana ni enjel nyao jo lim. Bo yake elbo ka go ebi elkpin, fere jo lim elkohn abiafem ni bo jo noongo a ane ba ki fuumu re bo noongo a bo. Esowo ebko bo, lim ejum erehke, tib eji bo kpꞌnyehne erem bi ellulagun ni li go njinanjini.
8 Mbang nyꞌnehm nyi abaleemalem baa kpo lim abiafem tob agubjing ebo. Bo kpehme taame re, Esowo jo fili bo. Bo kpo su na ajꞌjok ane ba li go ero. 9 Jol Maikel ji li ntubesi enjel limem ano. Eji bo jo taange abola nnehm, fere jo lim nfaabe bade ekv ji Moses, Maikel sahbem su nnehm, fere lam-e. Ji á bungu no, á bungu re, “Nong, Esowo nyam-a!”
10 Wo, ane bao kpo su nsol nyi bo kil elkahne. Nsol nyehka nyehka nyi njini nyia, nyi nyi bo kpꞌkahne ana enyam ekulugbe kpꞌtob kahn nsol, nyio nyi kpꞌrannge bo.
11 Eyuu a bo! Tibre bo kpꞌjene go mbang nyi Ken.‡1:11 1 Jon 3:12 Bobyake elbo ka, fere kpꞌtoono mbang nyi Belam tane no tib go esi akpohko.§1:11 2 Pit 2:15-16; Ell 2:14 Bobrannge ana Kora rannge no, ji lame kak Esowo. 12 Bo li ana anyakenyake adehbe go egahna nkak nyi ń kpo li tib elkoro ni ń kpi atemtem, tib eji bo kpi elrang lim. Jol ndon bo kpehme be. Bo kpo kpur elbo wo wo. Bo li ana akparesemsem nya kil jo na elahb, nya nfeb kpo kpu, tahm a nya. Bo li ana nti nyi kil jo kab akab ngare nyi nti kpo kab. Bo li ana nti nyi bo ma melle, nyi ma kpo nkpel ebal. 13 Bo li ana ebuku ji nne lꞌkꞌma lim re rahke. Nsol ndon nyi bo kpo lim kpꞌtibi ana nfahl ebuku. Bo li ana alonlo nya ma be elbal. Esowo ebtoobo edi ji nkom ejannge li no bum bo. Owo bo bahke woomo go njinanjini.
14 Enohk wo jolo nne no biingi ane asehma bomo goji Adam. Ye wo tob nyehn enyehnamahr jia bade elkohn ane baa re, “Nyehn ana Ntul ma ba a abarebare ane ebe ba li mbud a nkunu,*1:14 Ell 19:14 15 re á ba lam ane kpee, fere tib ane kpee ba kil jo kak Esowo abꞌbi nsol nya bo lim-e no go mbang nyi bo lꞌkꞌkpe ma faabe, fere tib aneb abiafem ba kil jo kak Esowo alum kpee nya bo jo bung egban egban tob-e.” 16 Bo li ane ba kpo memme, ba ejum ajehng ajehng kil jo nob go bo esamahr. Bo kpꞌtoono nsol nyi kpo melle bo go bo a ntim. Bo kpo wor anyo kunu elbo, fere jo tehk ane go nnyo a nnyo, eji bo lꞌli bo nsehng.
Buumen alum nya abatiingetib Jisos
17 Akpondahme, buumen enyehnamahr ji abatiingetib Jisos Kraist, Ntul ewahre jo nyehn. 18 Bo tong-n re, “Esꞌkohro ngare anyok ane bahke jolo, ba kpꞌtoono nsol nyi kpo melle bofono antahng go bo a ntim, nyi ki li nyi Esowo.”†1:18 1 Tim 4:1; 2 Pit 3:3 19 Ane bao kpo ko nyꞌyabe ba a nyi. Bo li aneb njini. Etingi Etohko bo kpimm.‡1:19 Gal 5:22
20 Akpondahme enyame, jo kaken atemtem ebo, eji ń lꞌgbal go nsol nyi Esowo, nyi li abarebare nsol nya sahb bꞌbar. Jo kaken ero go nsahm nyi Etingi Etohko. 21 Jo kuuren elnahne, wahn sa ano go elkoro ni Esowo, eji ń kpꞌsiki Jisos Kraist Ntul ewahre no bahk-n kake elkpin ni li go njinanjini tib go ege a ndon. 22 Nong, ane ba kpo faabe jo fil-n ndon.§1:22 Jon 1:46,50; 20:25,27 23 Tahren egom jindiki yehke go agun.*1:23 Jems 5:19-20 Jo tiben ndon nyi li semme elfahle. Nong, ewobo ji kpi adale nyao nya abiafem jo sab-n.†1:23 Ell 3:4
Ana Jud tehke Esowo
24-25 Nong, ellub, a agbal, a nsahm, a eko jol ka nne no bahk-n ma fili, ń kꞌgbo,‡1:24-25 Luk 22:31-32; 1 Kor 10:13 fere ko-n je a nahne go ege esamahr bi ellub ene, eji ń lꞌjol ane ba ki kpi ebi ajehng ajehng, fere jo bel eyebatahng. Ye wo li Esowo ntahngtahng, bi jolo mahne mahne, bi li anv, bi bahke jolo go njinanjini,§1:24-25 Ell 4:8; 21:6 ye ji tahr-r no sehng go abo nya Jisos Kraist Ntul ewahre. Emen.

- Jud
- <
- 1
- >

*1:1 1:1 Mat 13:55

†1:1 1:1 Jon 17:6

‡1:3 1:3 Fil 1:27

§1:4 1:4 Gal 2:4

*1:5 1:5 1 Kor 10:5

†1:7 1:7 2 Pit 2:6

‡1:11 1:11 1 Jon 3:12

§1:11 1:11 2 Pit 2:15-16; Ell 2:14

*1:14 1:14 Ell 19:14

†1:18 1:18 1 Tim 4:1; 2 Pit 3:3

‡1:19 1:19 Gal 5:22

§1:22 1:22 Jon 1:46,50; 20:25,27

*1:23 1:23 Jems 5:19-20

†1:23 1:23 Ell 3:4

‡1:24-25 1:24-25 Luk 22:31-32; 1 Kor 10:13

§1:24-25 1:24-25 Ell 4:8; 21:6

© 2024 SCO