- Galesa
- <
- 1
- >

NWER NYI POL NYONO TV
ANEB ERO BA LI GO
GALESA
1
1 Me Pol wo ji li ntiingetib no nne ki-m tum. Jisos Kraist, a Esowo Nsoo bi nyahm-e go elkv, bo ba tum-m. Bo sehngem goji nne.*1:1 Gal 1:11-12
2 Me, a abonanee kpee ba li a name, e kpꞌkake aneb ero ba li go Galesa nnyo.
3 Nong, nnoobo, a elkoono jol a nahne, ni lohng goji Esowo Nsoo, a Jisos Kraist Ntul ewahre, 4 no yake elne ka tib go egahre abiafem, eji á lꞌtahr-r yehke go ebi eying jia ji anv, tib ana wo koro Esowo Nso ejahre. 5 Nong, ellub jol nꞌne go njinanjini. Emen
Nnoobo etib bi Esowo li na abehng
6 Kp-m kpoko esi sehng, eji ḿ ma tahr yꞌyake ye ji lung-n no re wahn toono nnoobo nyi Kraist, ḿ ma fere yaange kpꞌtoono etib bindiki. 7 Lohngem re nnoobo etib bindiki bia. Ane bandiki ba kpo lim re amahr jo bil-n, bo ba kpꞌsebe re bo yaange nnoobo etib bi Kraist.†1:7 Elt 15:1,24 8 Lꞌfere jol wahr, afi fere jolo enjel nyi lohng go ejahbetul Esowo ba tiing-n etib bindikandiki bi ki li jang jang ana bi e tiing-n no, nkuk a ne!‡1:8 1 Kor 14:37 9 Ana e ma tohko bung, ano wo n kpꞌkpeke bung a. Nne awohng awohng no lꞌfere tiing-n etib bi ki li ana bi ḿ ma tohko taame tv, nkuk a ne!§1:9 Ell 22:18-19
10 Anv, n kpꞌsebe re me n jol ntem no anea, afi ntem no Esowo? Anv, n kpꞌsebe re me n lim ji kpꞌkoro anea afi? Li re n kpꞌkpeke lim ji kpꞌkoro ane, kehn me nlokeltum no Kraist sang.*1:10 Luk 6:26; 1 Tes 2:4
Ana Pol kehm jolo ntiingetib no Esowo
11 Abonanee, n kpꞌsebe re wahn kahn re, nnoobo etib bi n tiingi no, bi nne sang. 12 N koom goji nne, jol nne sang tib-m no. Jisos Kraist antahng antahng wo lennge no ka-m.†1:12 Gal 1:1; 2 Kor 12:1-3
13 Tibre wahn ebwuk bade ana elkpin ename jolo no, eji n jo toono eljini nio ni Jus, ana n jo sahb nꞌnohk aneb Esowo, fere jo gare re me n tane ero.‡1:13 Elt 9:1-2 14 Me wo jo ga toono eljini ni Jus sehnge ane ebame bako gbalee, ba e jolo nkpake anyehng ano a bo, eji n jo sahb kꞌkak ekpuku, jo toono eltibi ni babnso ejahre.§1:14 Elt 22:3-5; 26:4-5 15 Esowo yehk-m ngare nyi n kpeke wob nnee go ala, fere lung-m go ege a nnoobo re me m ba lok-e. 16 Wo, eji kor-e no re á lennge mmon ewe ka-m,*1:16 Mat 16:17 eji n lꞌsong tiingi nnoobo etib bada ne go ellong ane baka baka,†1:16 Elt 26:13-18 n jeem goji nne awohng awohng re me n song ko elle. 17 Jol n jeem go Jeusalem goji ane ba gbo mbang jol abatiingetib ka me. N tahme ejame, song rehng go Arebia, kehm feere song rehng go Damaskus. 18 Eji ma kang nnya era, n kehm tahme go Jeusalem, eji n lꞌsong mahnge Pita. Eji n je no, n kange a ne nfung elku. 19 N kpeem nyehn ntiingetib awohng awohng gona, sehngem Jems mmonannyehn Ntul a Jisos wo n nyehne-e no.‡1:19 Mat 13:55 20 Ji n kpꞌnyono a, n kpꞌnyono go esamahr bi Esowo. Efahnge n nehme kim. 21 Owo n kehm tahme go ejang bi Siria, a bi Silisa. 22 Ngare nyio aneb ero ba li go Judea ba ma taame tv Kraist m-e ka nyehn a nyehn. 23 Bo wuku na wuk ji ane bako jo bung re, “Nne no jo nohk-r wuku wuku, anv, á kpꞌfere tiingi nnoobo etib re ane taame tv Jisos, Jisos jio ji á jo gare wuku wuku re, á tane ero ebe.” 24 Bo kehm kehme Esowo ellub ka tib me.

- Galesa
- <
- 1
- >

*1:1 1:1 Gal 1:11-12

†1:7 1:7 Elt 15:1,24

‡1:8 1:8 1 Kor 14:37

§1:9 1:9 Ell 22:18-19

*1:10 1:10 Luk 6:26; 1 Tes 2:4

†1:12 1:12 Gal 1:1; 2 Kor 12:1-3

‡1:13 1:13 Elt 9:1-2

§1:14 1:14 Elt 22:3-5; 26:4-5

*1:16 1:16 Mat 16:17

†1:16 1:16 Elt 26:13-18

‡1:19 1:19 Mat 13:55

© 2024 SCO